Document ID: 32008D0940

A BIZOTTSÁG HATÁROZATA
(2008. október 21.)
az egyes állatbetegségek és zoonózisok felszámolására, az azok elleni védekezésre és folyamatos ellenőrzésükre irányuló, a Közösséggel közösen finanszírozott nemzeti programok szabványos jelentési követelményeinek megállapításáról
(az értesítés a C(2008) 6032. számú dokumentummal történt)
(EGT-vonatkozású szöveg)
(2008/940/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 24. cikke (10) bekezdésére,
mivel:
(1)
A 90/424/EGK határozat megállapítja az egyes állatbetegségek és zoonózisok felszámolására, az ellenük való védekezésre és folyamatos ellenőrzésükre irányuló nemzeti programokhoz nyújtott közösségi pénzügyi hozzájárulást szabályozó eljárásokat.
(2)
A 90/424/EGK határozat 24. cikkének (1) bekezdése értelmében közösségi pénzügyi intézkedést kell bevezetni a tagállamok által az említett határozat mellékletében felsorolt állatbetegségek és zoonózisok felszámolására, az ellenük való védekezésre és folyamatos ellenőrzésükre irányuló nemzeti programokra fordított költségek visszatérítése céljából.
(3)
Az egyes állatbetegségek és zoonózisok felszámolására, az ellenük való védekezésre és figyelemmel kísérésükre irányuló nemzeti programokra vonatkozó közösségi szempontok megállapításáról szóló, 2008. április 25-i 2008/341/EK bizottsági határozat (2) elfogadását követően, valamint a benyújtási, jóváhagyási és a programok végrehajtása alatt történő értékelési folyamat további javítása céljából az állatbetegségek és zoonózisok felszámolására, az azok elleni védekezésre és a folyamatos ellenőrzésére irányuló nemzeti programoknak a tagállamok által közösségi finanszírozásra történő benyújtására vonatkozó szabványkövetelmények megállapításáról szóló, 2008. április 25-i 2008/425/EK bizottsági határozat (3) frissítette a szabványkövetelményeket, hogy összhangba hozza őket az említett kritériumokkal.
(4)
A 2008/341/EK határozat melléklete 7. pontjának e) alpontja előírja, hogy a tagállamok által a Bizottságnak közös finanszírozásra benyújtott programoknak tartalmazniuk kell a program keretében levágandó állatok és megsemmisítendő termékek után a mezőgazdasági termelőknek nyújtott megfelelő kártalanításra vonatkozó szabályokat.
(5)
A közösségi pénzügyi támogatás csökkenésének elkerülése érdekében helyénvaló előírni, hogy - ilyen szabályok hiányában - a kártalanítást 90 napon belül meg kell fizetni.
(6)
A 90/424/EGK határozat előírja, hogy a tagállamoknak minden jóváhagyott programról időközi technikai és pénzügyi jelentést, továbbá minden évben legkésőbb április 30-ig részletes éves technikai jelentést kell benyújtaniuk, amely tartalmazza az elért eredmények értékelését és az előző évben felmerült kiadások részletes elszámolását.
(7)
A fejlődés értékelése céljából a felszámolási és ellenőrzési programok végrehajtása során értékelési rendszert alkalmaznak. Az értékelési rendszer tartalmazza az állatbetegségek felszámolására és ellenőrzésére irányuló, a Közösséggel közösen finanszírozott programok szabványos jelentési követelményeinek megállapításáról és a 2000/322/EK határozat hatályon kívül helyezéséről szóló, 2002. augusztus 22-i 2002/677/EK bizottsági határozat (4) alapján létrehozott programokból járványügyi adatokat szolgáltató jelentési rendszert is.
(8)
A 2008/425/EK határozat elfogadását követően kívánatos harmonizálni a jelentési rendszert, a 2002/677/EK határozatot pedig hatályon kívül kell helyezni, és helyébe e határozat lép.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A tagállamok - a 90/424/EGK határozat 24. cikkével összhangban elfogadott felszámolási, védekezési és folyamatos ellenőrzési programok tekintetében - e határozattal összhangban időközi, valamint végleges jelentéseket nyújtanak be.
2. cikk
E határozat alkalmazásában a következő fogalommeghatározásokat kell használni:
a)
„időközi jelentések”: a Bizottságnak a 90/424/EGK határozat 24. cikke (7) bekezdésének a) pontjában előírt módon benyújtandó, a folyamatban lévő programokat értékelő időközi technikai és pénzügyi jelentések;
b)
„végleges jelentések”: a Bizottságnak a 90/424/EGK határozat 24. cikke (7) bekezdésének b) pontjában előírt módon, a programok alkalmazásának teljes évére vonatkozóan minden évben legkésőbb április 30-ig benyújtandó részletes technikai és pénzügyi jelentések;
c)
„kifizetés iránti kérelmek”: a Bizottságnak a 90/424/EGK határozat 24. cikkének (8) bekezdésében előírt módon benyújtandó, tagállami kiadásokra vonatkozó kifizetési kérelem.
3. cikk
(1) A 90/424/EGK határozat 24. cikkének (5) bekezdésében előírt módon a Közösséggel közös finanszírozásra benyújtott, folyamatban lévő programok tekintetében minden évben legkésőbb július 31-ig időközi jelentést kell benyújtani.
(2) Az időközi jelentések a következőket tartalmazzák:
a)
a szarvasmarhák gümőkórja, a szarvasmarha-brucellózis, a juh- és kecskebrucellózis (B. melitensis), az enzootikus szarvasmarha-leukózis (EBL), az Aujeszky-féle betegség, endémiás vagy nagy fertőzési kockázatot jelentő területeken a kéknyelv-betegség, az afrikai sertéspestis, a sertések hólyagos betegsége, a klasszikus sertéspestis, a lépfene, a szarvasmarhák ragadós tüdőlobja, a hólyagférgesség (echinococcosis), a trichinellosis, valamint a verotoxintermelő E. coli tekintetében valamennyi vonatkozó információt, beleértve - értelemszerűen - legalább az I., II., III., IV. és VII. mellékletben meghatározott adatokat;
b)
a veszettség tekintetében valamennyi vonatkozó információt, beleértve - értelemszerűen - legalább az I. és VII. mellékletben meghatározott adatokat;
c)
a szalmonellózis (zoonózist okozó szalmonella) tekintetében valamennyi vonatkozó információt, beleértve - értelemszerűen - legalább az I., V.A és VII. mellékletben meghatározott adatokat;
d)
a ragályos szivacsos agyvelősorvadás (TSE) tekintetében valamennyi vonatkozó információt, beleértve - értelemszerűen - legalább a VIII. mellékletben meghatározott adatokat;
e)
a baromfik és a vadon élő madarak madárinfluenzája tekintetében valamennyi vonatkozó információt, beleértve - értelemszerűen - legalább a IX. mellékletben meghatározott adatokat;
f)
a tenyésztett víziállatok betegségei, mint például a fertőző vérképzőszervi elhalás (IHN), a lazacok fertőző anémiája (ISA), a pisztrángok vírusos vérfertőzése (VHS), a koi herpesz vírusos fertőzés (KHV), a bonamia ostreae fertőzés, a marteilia refringens fertőzés, a rákok white spot fertőzése tekintetében valamennyi vonatkozó információt, beleértve - értelemszerűen - legalább a X. mellékletben meghatározott adatokat.
4. cikk
(1) A végleges jelentések a következőket tartalmazzák:
a)
a szarvasmarhák gümőkórja, a szarvasmarha-brucellózis, a juh- és kecskebrucellózis (B. melitensis), az enzootikus szarvasmarha-leukózis (EBL), az Aujeszky-féle betegség, endémiás vagy nagy fertőzési kockázatot jelentő területeken a kéknyelv-betegség, az afrikai sertéspestis, a sertések hólyagos betegsége, a klasszikus sertéspestis, a lépfene, a szarvasmarhák ragadós tüdőlobja, a hólyagférgesség (echinococcosis), a trichinellosis, valamint a verotoxintermelő E. coli tekintetében a kifizetés iránti kérelmet és valamennyi vonatkozó információt, beleértve - értelemszerűen - legalább a II., III., IV., V., VI. és VII. mellékletben, valamint a VII.A, VII.B, VII.C vagy VII.D külön mellékletben meghatározott adatokat;
b)
a veszettség tekintetében a kifizetés iránti kérelmet és valamennyi vonatkozó információt, beleértve - értelemszerűen - legalább a VII. és VII.E mellékletben meghatározott adatokat;
c)
a szalmonellózis (zoonózist okozó szalmonella) tekintetében a kifizetés iránti kérelmet és valamennyi vonatkozó információt, beleértve - értelemszerűen - legalább az V.A, VI., VII. és VII.F mellékletben meghatározott adatokat;
d)
a ragályos szivacsos agyvelősorvadás (TSE) tekintetében a kifizetés iránti kérelmet és valamennyi vonatkozó információt, beleértve - értelemszerűen - legalább a VIII. mellékletben meghatározott adatokat;
e)
a baromfik és a vadon élő madarak madárinfluenzája tekintetében a kifizetés iránti kérelmet és valamennyi vonatkozó információt, beleértve - értelemszerűen - legalább a IX. mellékletben meghatározott adatokat;
f)
a tenyésztett víziállatok betegségei, mint például a fertőző vérképzőszervi elhalás (IHN), a lazacok fertőző anémiája (ISA), a pisztrángok vírusos vérfertőzése (VHS), a koi herpesz vírusos fertőzés (KHV), a bonamia ostreae fertőzés, a marteilia refringens fertőzés, a rákok white spot fertőzése tekintetében a kifizetés iránti kérelmet és valamennyi vonatkozó információt, beleértve - értelemszerűen - legalább a X. mellékletben meghatározott adatokat.
(2) A VII.C., D. és F. mellékletben meghatározott táblázat kitöltése céljából és a 296/96/EK bizottsági rendelet (5) 4. cikke (2) bekezdésének sérelme nélkül a tagállamoknak a „kártalanítás” oszlopban fel kell tüntetniük az állat levágását vagy a termékek megsemmisítését vagy a kitöltött igénylőlapnak a tulajdonos által történő bemutatását követő 90 napon belül nyújtott kártalanítást. Amennyiben az érintett hatóságok 90 napon túl (91 és 210 naptári nap között) fizetik meg a kártalanítás összegét, csökken a közösségi pénzügyi támogatás.
5. cikk
A 2002/677/EK határozat hatályát veszti.
6. cikk
Ezt a határozatot az állatbetegségek felszámolására, folyamatos ellenőrzésére és az azok elleni védekezésre irányuló, 2009. január 1-jétől végrehajtandó programokra kell alkalmazni.
7. cikk
Ennek a határozatnak a tagállamok a címzettjei.
Kelt Brüsszelben, 2008. október 21-én.

Labels: 12
0
15
6